ჰარვარდიშ უნივერსიტეტი

ჰარვარდიშ უნივერსიტეტი (ინგლ. Harvard University) რე კერძო, აივი ლიგაშ მაკათური უნივერსიტეტი მასაჩუსეტსიშ ნოღა კემბრიჯის. ჰარვარდიშ უნივერსიტეტიქ დირსხუ მუჭოთ ჰარვარდიშ კოლეჯიქ 1636 წანას. უნივერსიტეტი ინგლისარი მინისტრიშ ჯონ ჰარვარდიშ ჯოხონობაშ რე. ჰარვარდიშ უნივერსიტეტი რე ამერიკაშ უჯვეშაში და არძაშე უმოსო პრესტიჟული უნივერსიტეტი. ჰარვარდიშ უნივერსიტეტი რე ამერიკაშ უნივერსიტეტეფიშ ასოციაციაშ დუმარსხუაფალი-მაკათური. უნივერსიტეტი იკათუანს 10 აკადემიურ ფაკულტეტის დო რედკლიფიშ ინსტიტუტის. ჰარვარდის უღუ 3 კემპუსი. უნივერსიტეტიშ ბიბლიოთეკა წინგეფიშ მუდანობათ რე მოსოფელიშ უდიდაში ბიბლიოთეკა. ბიბლიოთეკა იკათუანს 79 ფილიალს დო 20.4 მილიონ წინგის. ჰარვარდიშ უნივერსიტეტიშ კურსნათებუეფი დო უნივერსიტეტიწკჷმა აფილირებულეფი რდეს: ნობელიშ პრემიაშ 161 ლაურეატი, ფილდსიშ მენდალიშ 18 ლაურეატი, ამერიკაშ 8 პრეზიდენტი, 188 მილიარდერი, ტიურინგიშ პრემიაშ 14 ლაურეატი, ოსკარიშ ჯილდოეფიშ 10 გომორძგვილი, პულიცერიშ პრემიაშ 48 ლაურეატი, ოლიმპიადეფიშ 110 მენდალისტი (48 ორქოშ მენდალისტი), ამერიკაშ კონგრესიშ დო სენატიშ მაკათურეფი, შხვადოშხვა სახენწჷფოეფიშ ლიდერეფი, გიშარჩქინელი მენცარეფი, პოლიტიკოსეფი, ბიზნესმენეფი დო შხვეფი.

რესურსეფი ინტერნეტის
 ოფიციალური ვებსაიტი

კატეგორია:ამერიკაშ უნივერსიტეტეფი
კატეგორია:ამერიკული უნივერსიტეტეფი